AlexejDobrolubov/national_council_slovak_2010 huggingface dataset:
39. schôdza NR SR - 5.deň - A. dopoludnia
Dátum: 2025-09-16
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

Ďakujem za slovo, pán predsedajúci a ďakujem ti, Michal, že si pomenoval tie skutočné dôvody na skrátené legislatívne konanie. Nie sú to objektívne dôvody, z ktorých by malo byť legislatívne konanie skrátené a dnes už naozaj veľmi veľa ľudí vidí a cíti na Slovensku, že táto vláda úplne rezignovala na službu ľuďom a na odbornosť. Dva roky ožobračovania, to je výsledok vašich konsolidácií, takú drastickú a zbabranú konsolidáciu má na svedomí vaša vláda a postavte sa k tomu čelom a stavajte sa na hlavu koľko chcete, je to tak. Za posledných 19 rokov tu vládol 14 rokov Robert Fico. Takže ja si myslím, že to hovorí za všetko. Vy tu stále opakujete tie napríklad tie výšky úrokov, za ktoré si také onaké vlády požičiavali, opakujete tu stále tú výšku dlhu, ale prečo nehovoríte o tom napríklad, že či sa za vašich vlád tu dobre investovalo, robilo sa tu dobré podnikateľské prostredie, bolo tu prostredie na rast ekonomiky, či sme tu zveľaďovali túto krajinu, či ste tu zveľaďovali vašu krajinu. No nehovoríte o tom, či sa tu napríklad efektívne čerpali eurofondy ako v Poľsku. No nehovoríte o tom, lebo sa nemáte čím chváliť. Absolútne. Táto konsolidácia je zbabraná len a len kvôli vám a je to vaša vina. Predkladáte ju neskoro, ožobračujete ľudí a my preto pozývame Slovákov a Slovensky dnes o osemnástej do 16 slovenských miest na to, aby vám ukázali vlastne čo si o tom myslia oni. Ďakujem veľmi pekne.
39. schôdza NR SR - 6.deň - B. popoludní
Dátum: 2025-09-17
Poslanec: Šimečka, Michal (PS)
Druh vystúpenia: Vystúpenie v rozprave

Ďakujem veľmi pekne, pán predsedajúci. Vidím že koaliční poslanci sa už schádzajú, už netrpezlivo čakajú na moment, kedy budú môcť hlasovať. Tak ešte predtým, než sa to stane, dovoľte mi záverečné slovo k tejto rozprave. Tak vecte dámy a páni z koalície, že budete hlasovať v prvom čítaní a potom aj v druhom o opatreniach, o balíčku, ktorý dramaticky postihne tisíce a tisíce rodín na Slovensku. Spôsobí reálne trápenie, finančný stres a chudobu a vás zaujíma iba to, aby ste to mali čím skôr za sebou, aby sa o tom nehovorilo. Okrem toho to spôsobí ekonomický prepad, zabrzdenie ekonomickej aktivity, zahraničných investícií, inovácií a všetkého toho čo na Slovensku chceme vidieť. Reálne to môže znamenať, že vďaka tomuto balíčku, tomuto zákonu sa Slovensko stane časom najchudobnejším štátom Európy. Tak dúfam, že ste na seba hrdí, že ste to tu vydržali až do ôsmej, a že to už teda budete mať za sebou, už len to druhé čítanie. A prečo, prečo to vlastne musíte robiť alebo prečo to robíte. Pretože neviete šetriť, pretože ste vyplytvali, čo sa dalo v tom minulom roku, pretože ste museli zaviesť transakčnú daň a zvýšené DPH, ktoré zabrzdili ekonomiku, pretože všetko čo hovorili moji kolegovia aj kolegovia z opozície o tých vyplytvaných peniazoch, o tých drahých oslavách, o tých limuzínach, o tých tryskáčoch no a dôsledok je, že teraz idete zničiť život tisícom a tisícom pracujúcich ľudí a živnostníkov doslova zlikvidovať živnostenský stav na Slovensku. Preto sa to deje a ja chápem, že to chcete mať už teraz za sebou, že potom rýchlo chcete spláchnuť aj druhé čítanie, ale my vám to nedovolíme, budeme o tom hovoriť, a keď nám nedovolíte o tom hovoriť v Národnej rade, budeme o tom hovoriť na námestiach slovenských miest. Nehovoriac o tom, že spôsob, akým ste to dnes urobili, je nehorázny, bezprecedentný a je popretím demokratickej debaty a demokratickej politiky o takto zásadnom opatrení, aby sa rokovalo pár dní, doslova pár hodín, to ešte tento parlament nezažil. A ja vám teda chcem povedať, že na tejto fraške sa opoziční poslanci a poslankyne nebudú zúčastňovať, takže pri tom hlasovaní tu nebudeme, môžte si to užiť. Ďakujeme veľmi pekne. (Potlesk.)
39. schôdza NR SR - 5.deň - A. dopoludnia
Dátum: 2025-09-16
Poslanec: Šimečka, Michal (PS)
Druh vystúpenia: Vystúpenie v rozprave

Ďakujem veľmi pekne, pán predsedajúci. Vážený pán minister, vážení kolegovia a kolegyne, nebudem hovoriť príliš dlho a budem sa snažiť hovoriť k téme, teda prečo schvaľujeme tento konsolidačný balíček v skrátenom legislatívnom konaní. A nebudem urážať vašu inteligenciu tým, že sa pozriem na tú dôvodovú správu a budem to porovnávať, či sú naozaj dôvody na skrátené legislatívne konanie, lebo to nemá zmysel. Lebo všetci vieme, všetci vieme, že skrátené legislatívne konanie je určené pre to, keď sa niečo udeje na náhle, neočakávane hrozia veľké škody, tak vtedy musí parlament a politici rozhodovať rýchlo. Ale problém v našich verejných financiách, ekonomický úpadok našej krajiny nie je ani nový, ani to nie je žiadna prírodná katastrofa, ktorá sa udiala teraz v auguste. Je to výsledok štrnástich vlád alebo štrnástich rokov vlád Roberta Fica a tento ekonomický problém, ktorý máme dnes, to znamená vysoké zadlženie, nízky hospodársky rast a vysoký deficit, to je dielom dvoch rokov tejto vlády. A to sa dalo očakávať už minulý rok. Veď koniec koncov sám minister Kamenický minulý rok keď hovoril o konsolidačných plánoch, tak hovoril už aj o roku 2025. Tak tam boli nejaké prognózy, nejaké ciele, ktoré sa, samozrejme, nesplnia, iba to dokazuje, že to vedeli už dlho a neexistuje jediný rozumný argument, prečo sa to nedalo urobiť štandardným legislatívnym konaním. A ja skúsim pomenovať tri dôvody, prečo to robíme skrátene. Tým prvým dôvodom je neschopnosť alebo babráctvo tejto vlády. Tým druhým dôvodom je arogancia tejto vlády. A tým tretím dôvodom je strach tejto vlády zo svojich vlastných voličov. Prídem k tomu prvému dôvodu, teda k neschopnosti alebo babráctvu. Pomôžem si citátom pána podpredsedu Národnej rady Tibora Gašpara, dúfam, že ho budem citovať správne. Pán Tibor Gašpar celkovo je veľmi dobrý zdroj na takéto citácie a argumentáciu, doslova zlatá studňa, tak keď sa ho pýtali, pána Gašpara zo SMER-u, že prečo to ide skráteným legislatívnym konaním, tak odpovedal tak veľmi prosto, že veď to by sme to museli dať do Národnej rady už v apríli alebo v máji . No veď to je ono, áno, to by ste to museli dať do Národnej rady v apríli, v máji, prípadne v júni. A ja sa pýtam, čo tomu bránilo, dámy a páni z koalície? Pán minister, prečo to nešlo? Preto hovorím o babráctve a neschopnosti, lebo neexistuje jediný objektívny argument, prečo to nemohlo byť v apríli alebo v máji alebo v júni. Samozrejme, museli ste riešiť novelu ústavy a dve pohlavia, museli ste medzitým riešiť prevrat, museli ste riešiť údajné zasahovanie Veľkej Británie do našich volieb, museli ste neustále riešiť moju rodinu =====
33. schôdza NR SR - 10.deň - B. popoludní
Dátum: 2025-04-09
Poslanec: Šimečka, Michal (PS)
Druh vystúpenia: Vystúpenie s faktickou poznámkou

28. Ďakujem pekne, pán predsedajúci. Chcem sa poďakovať kolegovi Jánovi Hargašovi aj za ten výpočet všetkých tých úspor, ktoré táto vláda mohla urobiť a dnes mohli byť naši podnikatelia ušetrení transakčnej dane. Chcem k tomu len dodať, že toto nie sú nové veci. Presne ten zoznam cez miliardu úsporných opatrení sme predkladali vláde už v septembri a ja si pamätám aj na stretnutí na úrade vlády, kde bol aj predseda vlády, aj minister financií a neviem či nie aj minister Kaliňák, tam to tam aj zaznelo a zaznelo tam zo strany vládnych predstaviteľov, že áno, dalo by sa že určite cez 500 miliónov ušetriť, ale bolo by to ťažké. Áno, bolo by to ťažké, je to náročnejšie, než zmeniť jeden riadok v zákone a zdvihnúť dépeháčku na 23 % a zaviesť transakčnú daň, ale presne to od našej vlády očakávame, že urobí veci, ktoré by mali byť síce náročné, ale v zásade prospešné pre krajinu. Tiež sa chcem ale vrátiť, lebo veľmi dobre to Jano Hargaš pomenoval ten experiment a asi to niekto iný z koaličných politikov povedal, ale podľa mňa je to veľmi dobrý názov pre celú túto epizódu. Problém je v tom, že pri akomkoľvek experimente tak trochu aj pripúšťate možnosť, že sa podarí, inak by ste doňho nešli, ale veď tuto bolo od začiatku jasné, že to nebude fungovať, že to bude znamenať likvidáciu malých, stredných firiem, že to bude znamenať, že všetci prejdú na keš, aby obchádzali, aby obchádzali tú daň. Veď to sme vám hovorili už mesiace. Nemôžete robiť experiment, keď neni aspoň trochu šanca, že sa podarí a to isté platí o tých následkoch. Keď teraz vidíme, že, že sa to nedarí, že ľudia to obchádzajú, že krachujú kvôli tomu firmy, že podnikatelia sú v šoku, no tak aký zmysel to má predlžovať ďalší rok? Prečo nie je lepšie ukončiť to tu a teraz a ešte by som povedal, že skúsme také iné experimenty, už keď sme v tejto nálade, skúsme si predstaviť, že by naša krajina dokázala prežiť bez toho, aby generálny prokurátor mal rentu alebo bez toho, aby sme nakupovali nové zbytočné lietadlá. To by bol experiment, dámy a páni. Ďakujem pekne. (Potlesk.)
33. schôdza NR SR - 7.deň - B. popoludní
Dátum: 2025-04-03
Poslanec: Šimečka, Michal (PS)
Druh vystúpenia: Vystúpenie s faktickou poznámkou

195. Ďakujem veľmi pekne. Musím povedať, že si vážim, že pán minister vystúpil v tejto diskusii, že to sa mi zdá, že je dobré pre politickú kultúru a debatu v Národnej rade. Je škoda, že je rokovací poriadok taký prísny a nemohol sa vyjadriť k tej transakčnej dani a k tomu, prečo je zlé ju rušiť. Lebo presne, ako hovoril môj kolega Dubéci, ja neviem, kto dnes vo vládnej koalícii túto daň obhajuje. Ani pána predsedu Fica som nepočul o nej hovoriť v dobrom, že by to bol správny nástroj, jediná možnosť, ako konsolidovať efektívny výber dane, a možno ste mohli pán, pán minister, teraz využiť túto príležitosť a možno by vám to pán predsedajúci dovolil, reagovať aj na niektoré tie výhrady, ktoré voči transakčnej dani tu boli vznesené. Ale neudialo sa to, ja som sa aj špeciálne pýtal a dúfal som, že mi odpoviete. Za prvé, kto to vymyslel, ako sa na toto prišlo, kto mal ten nápad. A za druhé, ak teda naozaj toto má byť dlhodobá vec a bude to dusiť slovenskú ekonomiku, bude to zdaňovať aktivitu a tým pádom brzdiť rast, tak odkiaľ si predstavujete, že príde hospodársky rast pre Slovensko aj v kontexte cieľov, ktoré sa zavádzajú, aj v kontexte iných kríz, ktorým čelí Európa, tak odkiaľ si predstavujete ekonomický rast. To by ma napríklad zaujímalo, a neviem, či na to ešte budem mať čas. No a posledná vec, iba teda uviesť na správnu mieru, keď ste hovorili o 700 mil., ktoré boli zobrané samosprávam za Matovičovej vlády, iba by som pripomenul, že Progresívne Slovensko vtedy malo jedného poslanca Tomáša Valáška, ktorý hlasoval proti, ktorý nepodporil túto sekeru pre samosprávy, tak len aby sme, aby sme uviedli veci na správnu miere. No a posledné, pokiaľ ide o konsolidáciu, aj na tom samotnom stretnutí, na ktorom sme sa spolu zúčastnili na úrade vlády, ste priznali, že by sa dalo šetriť na vládnom alebo na ús... dalo by sa šetriť na výdavkoch štátu prevádzkových 500 mil., len je to ťažké... (Prerušenie vystúpenia časomerom.)
33. schôdza NR SR - 7.deň - B. popoludní
Dátum: 2025-04-03
Poslanec: Šimečka, Michal (PS)
Druh vystúpenia: Vystúpenie s faktickou poznámkou

179. Ďakujem, pán predsedajúci. Ďakujem všetkým kolegom a kolegyniam za ich faktické poznámky. Rád by som zareagoval na faktickú poznámku pána poslanca Hazuchu a vážim si, že je tu s nami, že sa zapája do diskusie. Ono ja som hovoril primárne o tom, že transakčná daň odrádza ľudí od toho, aby si zakladali podniky, špeciálne odrádza ľudí od toho, aby si zakladali tie malé a menšie firmy, ktoré ešte nie sú ziskové a chvíľu im to bude trvať, a to je priamy súvis s tým, aká je situácia v mnohých, v mnohých mestách a obciach, ktoré sú vyľudnené. A my keďže cestujeme teraz po Slovensku v rámci našich výjazdových rokovaní poslaneckého klubu, tak často stretávame najmä v menších mestách mladých ľudí, ktorí zvažujú, či odísť úplne preč, alebo napríklad by zostali a otvorili si nejakú firmu, možno nejaké služby, možno nejakú kaviareň alebo nejakú pekáreň, alebo autoservis, alebo čokoľvek, a je to že tak na hrane. Je tam marginálny rozdiel, že či sa rozhodnú tak, alebo onak. A to môže byť presne takáto daň, hoci je to pár euro za každý prevod alebo každý väčší, ale to je presne to, čo ich nakoniec preklopí k tomu rozhodnutiu, že odídu preč, že tam nezostanú. No a potom, samozrejme, to bude obrovský problém pre samosprávy a ich financovanie, celkové financovanie. Čiže tá, to, že ich to odrádza, to som povedal a na tom trvám, tá daň je teraz tri dni, uvidíte po roku, aký to bude mať efekt, a na tom, dva dni, a, bohužiaľ, toto bude, toto budeme vidieť po celom Slovensku. Posledná vec, chcel by som sa veľmi pekne poďakovať pánovi predsedajúcemu, že ma nechal moje vystúpenie dohovoriť celé a že možno uplatnil nejakú flexibilitu. Ja si myslím, že je to preto, lebo so mnou v skutočnosti súhlasí. Ďakujem veľmi pekne. (Potlesk.)
33. schôdza NR SR - 5.deň - B. popoludní
Dátum: 2025-04-01
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

123. Ďakujem za slovo. Ďakujem, Peter, aj za tvoj príspevok, aj za ten tvoj pohľad, ktorý si do toho vniesol. A úplne s tebou súhlasím, keď si hovoril o tom, že tento návrh zákona vôbec nerieši zamestnanosť ako takú. Tento návrh zákona sa javí a je výhodný len pre populistických politikov. Tento návrh je tvrdý a represívny. Týmto zákonom si urobili terč doslova z ľudí, ktorí sú, ktorí sa nevedia ani brániť. Títo ľudia pochádzajú z chudobnej komunity, do ktorej, a do tejto situácie sa vlastne ani nedostali svojím zapríčinením. Viem, že v tejto sále možno nie je populárne povedať, ale ja to poviem, že Rómovia nie sú nepriateľ, ľudia v hmotnej núdzi nie sú problém, problémom je štát, ktorý zlyháva tam, kde má pomáhať, a ktorý sa bojí pozrieť do zrkadla, a tak radšej ukazuje prstom na tých najchudobnejších. Tento zákon odmietam a odmietam aj logiku, na ktorej stojí. Nie sila, ale podpora mení životy, nie trest, ale dôvera dáva nádej a ak niekto chce hovoriť o motivácii, tak začnite tým ľuďom konečne dávať férové šance, nemajte na nich bič, ale most. Most, ktorým vytvoríte príležitosti, ktoré oni tak potrebujú. Ďakujem. (Potlesk.)
23. schôdza NR SR - 12.deň - A. dopoludnia
Dátum: 2024-12-11
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

18. Ďakujem za slovo, pán predsedajúci. Igor, ďakujem aj tebe za tvoj prejav, v ktorom opätovne poukazuješ na pravdu. Som rada, že si poukázal aj na to, že lekárom nejde len o mzdy, pretože, ako si povedal, tu ide o ten celkový stav zdravotníctva. Podľa mňa mal Robert Fico viesť tie rokovania s lekármi. Ako premiér Slovenskej republiky je priamo zodpovedný za stav nášho zdravotníctva a to obzvlášť ak berieme do úvahy, že tento človek tu vládne už vyše 13 rokov. A čo urobil Robert Fico namiesto toho, aby prejavil elementárnu zodpovednosť? Povedal, že preňho zdravotníctvo nie je téma a po týždňoch ničnerobenia prišiel s návrhom, ktorý v podstate zavádza nútené práce pod hrozbou väzenia. To nesvedčí o ničom inom než o jeho neschopnosti, pretože ten, kto nemá riešenia, vládne silou a presne tento istý princíp vládnutia vidíme teraz v každej oblasti, v zdravotníctve, kultúre či na ministerstve vnútra. Kdekoľvek sa pozrieme, všade vidíme neschopnosť tejto vlády, ktorá nedokáže prísť s reálnymi riešeniami. Ďakujem.
22. schôdza NR SR - 11.deň - B. popoludni
Dátum: 2024-11-07
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

90. Ďakujem za slovo, pán predsedajúci. Ďakujem ti, Igor, za tvoje vystúpenie. No, silný štát znamená mimoriadnu pomoc rodinám a seniorom. Viete, kto toto rozprával? Ak ste si tipli, že strana HLAS, tak ste si tipli správne. Dnes ale je už úplne každému jasné, že táto koalícia sa vykašľala na svoje sľuby, ktoré dala voličom a otočila sa chrbtom všetkým rodinám. Dookola sa tu vyhovárajú na konsolidáciu, oni si to tak pekne nazvali, ale povedzme si pravdu, v skutočnosti to nie je nič iné ako ožobračovanie, ktoré zasiahne tých najslabších. Poviem jeden príklad. Rodina s dvomi deťmi do 18 rokov dostávala daňový bonus vo výške 280 eur mesačne. A potom prišiel Fico, ktorý rozhodol, že tej rodine bude stačiť len 100 eur. Mňa osobne toto rozhodnutie vôbec neprekvapuje, pretože ten istý človek v minulosti o Slovákoch povedal, že ich najväčšou prednosťou je, že dokážu vyžiť aj z 200 eur na mesiac. Tak pán Fico teraz si skúša, či im nebude stačiť len tá stovka. Pán Fico by sa mal hanbiť, pretože si tu chodí hore-dole po dovolenkách, zdvihol si vlastný plat, schválil doživotnú rentu, zatiaľ čo bežní ľudia musia rozmýšľať, či si môžu dovoliť kúpiť jedlo pre vlastné deti. Je to absolútny výsmech všetkým rodinám, beriete im aj to málo, ktoré majú, a to v časoch, kedy čelia čoraz väčším životným nákladom. My nechceme nič iné, len aby mali rodiny dôstojný život a nemuseli obracať každé euro. Pomoc rodinám nie je luxus, je to morálna po... (Prerušenie vystúpenia časomerom.)
22. schôdza NR SR - 8.deň - B. popoludni
Dátum: 2024-11-04
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

87. Ďakujem za slovo. Ďakujem za vaše vystúpenie, pán Dostál, ja si dovolím len zopakovať to, čo ste spomínali aj vy, že my ako opozícia sme tvrdili už na začiatku roka, keď sme rokovali o tej hanebnej novele Trestného zákona. Opakovane sme vládnu koalíciu varovali, že také zásadné zmeny v oblasti spravodlivosti nemôže prijímať skráteným legislatívnym procesom bez riadnej odbornej diskusie a pripomienkovania. Upozorňovala na to nielen opozícia, ale aj prezidentka, odborníci a dokonca aj Európska únia. Týmto bezohľadným zásahom do právneho systému si v koalícii zahrali ruskú ruletu s bezpečnosťou občanov. Kvôli tejto ľahostajnosti sú dnes naši dôchodcovia vystavení hrozbe krádeží a podvodov bez skutočného postihu pre páchateľov. Znížením hranice škody na 700 eur zločincom poskytli otvorené dvere na zneužívanie najzraniteľnejších. A teraz počúvajte, dôchodca z Gelnice, ktorého vlani dvojica z Mníška nad Hnilcom podviedla o 83-tisíc eur a rodinný dom, sa musel schovávať na neznámom mieste. Krajský súd v Košiciach podvodníkov prepustil na slobodu, pretože pri rozhodovaní sa už riadil novelou Trestného zákona. Dámy a páni, toto je vizitka tejto vlády! Takto vyzerá ich lepšie, pokojnejšie a bezpečnejšie žitie a teraz idú novelizovať novelu, ktorú už preto museli opakovane opravovať. Preto najlepšie, čo môžu urobiť je vrátiť Trestný zákon do pôvodného stavu. Ďakujem. (Potlesk v sále.)
19. schôdza NR SR - 12.deň - B. popoludni
Dátum: 2024-10-01
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

12. Ďakujem za slovo. Igor, ďakujem za tvoje vystúpenie. Ja by som len chcela pripomenúť, že práve počas našej vlády peniaze smerovali na pomoc ľuďom. Napríklad prídavok na dieťa sa zvýšil z 24 eur na 60 eur. Daňový bonus sa zvýšil z 22 eur na 140 eur. Zaviedol sa tehotenský príspevok do výšky 370 eur. Zaviedol sa rodičovský dôchodok, minimálna mzda sa zvýšila na 700 eur. A čo zanechali za dvanásť rokov vládnutia predošlé vlády Roberta Fica? Daňová medzera štátu – 6 miliárd eur. Mýtny tender – 380 miliónov eur, Plavčanova kauza s eurofondami – 300 miliónov eur. Kauza Dobytkár – 10 miliónov eur. Okrem toho tu zanechali zdevastované zdravotníctvo, zanedbané školstvo a vyprázdnenú štátnu kasu. Miliardy eur premrhané kvôli nekompetentnosti a na predražených PPP projektoch či nezmyselných tendroch. Takže, vážená vláda, ak chcete hľadať peniaze na konsolidáciu, možno by bolo lepšie začať od seba a stratené peniaze vrátiť. Ľudia vám budú vďační. (Potlesk.)
19. schôdza NR SR - 5.deň - B. popoludní
Dátum: 2024-09-18
Poslanec: Škopová, Anežka (SLOVENSKO)
Druh vystúpenia: Vystúpenie v rozprave

82. Vážený pán predsedajúci, vážené pani poslankyne, vážení páni poslanci, v súlade s § 73 zákona o rokovacom poriadku som bola výborom určená za spravodajkyňu k návrhu zákona, ktorý je uvedený pod tlačou 435. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a Ministerstva hospodárstva Slovenskej republiky. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 463 z 27. augusta 2024 navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhov zákonov v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
39. schôdza NR SR - 11.deň - A. dopoludnia
Dátum: 2025-09-25
Poslanec: Šimko, Igor (HLAS - SD)
Druh vystúpenia: Vystúpenie v rozprave

Ďakujem pekne. Vážené kolegyne, kolegovia, pani ministerka. Ja počúvam s nemým úžasom naozaj, že skrátené legislatívne konanie netreba. Vy normálne v opozícii poviete, že netreba ľuďom pomôcť, tým pádom máte vyoperované sociálne cítenie. Ja tomu normálne nerozumiem. Ste tam aj nejaké hybridy, ako keď pozerám napravo, toto sú aj kresťania. Vy normálne nechcete ľuďom pomáhať. Ja som z toho rozčarovaný. Na energopomoc adresnú, po ktorom sa, po ktorej sa tu volalo niekoľko rokov, budú vyčlenené peniaze na adresnú, podotýkam, nie zo štátneho rozpočtu, kde predošlé vlády dali 4 miliardy eur, ale alternatívou tým, že premiér a ministerka vyboxovali cez RePower 430, respektíve dostali prísľub a už sa to dostáva do života, že budú použité eurofondy na technické riešenie, čiže ten nástroj, ktorým sa zisťujú dané údaje. Podotýkam bezpečne a na druhej strane budú prefinancované aj tieto náklady, čiže štátny rozpočet to nezabolí a ste tak v úzkych, že nie ste schopní pomôcť ani ľuďom na Slovensku. Ste antisociálni, máte vyoperovanú sociálnu spravodlivosť.
39. schôdza NR SR - 11.deň - A. dopoludnia
Dátum: 2025-09-25
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

Pánovia, plošná pomoc? Zle je. Štátny rozpočet? Zle je. Táto pomoc bude adresná, táto pomoc bude za peniaze z Európskej komisie, ktoré vyboxoval premiér s pani ministerkou hospodárstva. Aj to je zle. Aj ten projekt IT riešenia, ktorý má byť business intelligence nástrojom štátu, aj ten je s fondov, aj to je zle. Neuveriteľné. Vy ste naozaj majster demagógie, majster manipulácie, hoaxov a bohužiaľ prikláňate sa k tomu, že chcete rozvracať ďalej tento štát. 4 miliardy dala predošlá garnitúra na energopomoc, ktorá bola na jednej strane oprávnená, na druhej strane nepriniesli absolútne žiadne riešenie, žiadnej adresnosti. Teraz sa doručuje to, čo sa kritizovalo roky. A aj to je zle, aj za cudzie peniaze. Vy ste naozaj neuveriteľní.
39. schôdza NR SR - 11.deň - A. dopoludnia
Dátum: 2025-09-25
Poslanec: Šimko, Igor (HLAS - SD)
Druh vystúpenia: Vystúpenie v rozprave

4. Ďakujem veľmi pekne. Dobrý deň prajem, vážená pani podpredsedníčka vlády, ministerka, pán predsedajúci, kolegyne, kolegovia. Predseda Národnej rady Slovenskej republiky rozhodnutím č. 1063 z 19. septembra 2025 pridelil výboru pre hospodárske záležitosti návrh vlády na skrátené legislatívne konanie o vládnom návrhu zákona o adresnej energopomoci a o zmene a doplnení niektorých zákonov, tlač 1008, s tým, že o výsledku prerokovania uvedeného návrhu vlády bude informovať Národnú radu Slovenskej republiky. Výbor pre hospodárske záležitosti prerokoval návrh vlády na skrátené legislatívne konanie na svojej 52. schôdzi dňa 23. septembra 2025. Uznesením č. 190 odporučil Národnej rade Slovenskej republiky tento návrh schváliť s tým, že prvé, druhé a tretie čítanie sa uskutoční na 39. schôdzi Národnej rady. Vážený pán predsedajúci, otvorte, prosím, rozpravu.